K. Sárközy, poslankyňa: (2008-01-31):
19. novembra bolo prerušené rokovanie Hospodárskej a sociálnej rady, kde bola práve táto otázka novelizácia Zákonníka práce a dopady v rezorte zdravotníctva. Bolo to preto prerušené, pretože vy ste z tohto rokovania odišli s tým, že potrebujete ísť k pánovi prezidentovi a už ste sa nevrátili. Ale tá správa, ja tú správu mám k dispozícii, pretože je to na internete, sa zaoberala len dopadmi Zákonníka práce na fakultné nemocnice. Myslím si, že oveľa väčší problém je vo vidieckych malých nemocniciach, a nie vo fakultných, kde predsa tých lekárov je viac a je tam lepší aj presun. Moja otázka znie asi tak, čo chce robiť rezort pre to, aby bola zabezpečená prevádzka aj v menších vidieckych nemocniciach, pretože je tam nedostatok lekárov, je tam nedostatok zdravotníckeho personálu a mnohé nemocnice musia buď zatvárať jednotlivé oddelenia alebo presúvať operácie. Alebo chce to rezort riešiť tak, ako sa to vyriešilo včera napríklad v Kvetnici, že z jedného dňa na druhý prepustí 102 zamestnancov len preto, že Všeobecná zdravotná poisťovňa nespravila, teda nepodpísala zmluvu s touto nemocnicou? Ja sa pamätám na to, čo strana SMER mala vo vládnom programe. Sľubovala 30-percentné zvýšenie platov, sľubovala výhody pre zdravotníkov. Vďaka tomu boli aj také percentá pri voľbách. Som zvedavá, kedy títo ľudia, ktorí boli včera prepustení a ktorí budú prepustení, sa objavia pred Národnou radou. Takže keby ste mi vedeli na to odpovedať, pretože lekári potrebujú 6 rokov na to, aby skončili univerzitu a ešte tri roky na to, aby spravili atestáciu. Ďakujem pekne. I. Valentovič, minister zdravotníctva SR: Budem sa snažiť odpovedať. Ak som správne zachytil, spomínali ste rokovanie Hospodárskej a sociálnej rady 19. 11. Chcem vás len informovať, že nedá sa povedať, že chcel som ísť k pánovi prezidentovi, ale bol som pozvaný k pánovi prezidentovi, takže nehnevajte sa, ale je v tom dosť vážny rozdiel a ťažko si môžem dovoliť pánovi prezidentovi povedať, že neprídem. To je len na to, proste, žiaľ, je to tak. Chcem povedať, že Hospodárska a sociálna rada 19. 11. sa nezaoberala dopadom Zákonníka práce. Ona sa zaoberala celkovo situáciou v zdravotníctve a dopady Zákonníka práce mali byť jedna časť celého toho diskusného fóra, ktoré sa malo uskutočniť na Hospodárskej a sociálnej rade. V súvislosti s Kvetnicou. Pani poslankyňa, neviem, či poznáte, ako vznikla nezisková organizácia v Kvetnici. Viete, ono neziskové organizácie vznikali asi tak, že 95 %, cca 95 % majetku vložil štát, 5 % druhý zriaďovateľ. Dnes je situácia v Kvetnici taká, že Kvetnica nemá funkčnú správnu radu, pretože správna rada v súčasnosti je zostavená z dvoch členov nie za štát, ale za tých, ktorí dali 5 % do neziskovej organizácie a nemajú absolútne žiaden záujem na tom, aby ten majoritný vkladateľ majetku vôbec mal zastúpenie v správnej rade. Preto ja som práve dnes písal list údajnému predsedovi správnej rady do Kvetnice, že ho žiadam ako majoritný zakladateľ neziskovej organizácie Kvetnica, aby mi vysvetlil, ako mohla prijať platné uznesenie o hromadnom prepúšťaní zamestnancov správna rada v zložení dvaja členovia, keď správna rada zo zákona má mať päť členov, čiže nie je uznášaniaschopná. Áno? Čiže je to pre mňa veľká záhada, ako niečo takéto mohli medializovať. Je úplne pochopiteľné, že tá medializácia bola účelová a zámerná. Ale vysporiadame sa s tým, samozrejme. Na to konto chcem len povedať jednu ďalšiu skutočnosť. Už som oslovil zdravotnícke zariadenia, ktoré pôsobia v okolí Kvetnice, či už je to Nemocnica s poliklinikou Poprad alebo sú to Vyšné Hágy, ktoré ma ubezpečili, že zamestnancov budú preberať, pretože potrebujú aj lekárov, potrebujú aj zdravotné sestry, potrebujú aj sanitárov, potrebujú skoro každého. Takže, prosím vás, nerobme z toho senzáciu. Nebudú žiadne demonštrácie pred Národnou radou, pretože dokážeme zabezpečiť a dokážeme sa o tých ľudí, ktorí stratia zamestnanie v Kvetnici, postarať. Ďakujem. (Potlesk.)